CELEX: 32012D0709
Language: et
Date: 2012-11-13 00:00:00
Title: 2012/709/Euratom: Nõukogu otsus, 13. november 2012 , Teadusuuringute Ühiskeskuse poolt Euroopa Aatomienergiaühenduse jaoks rakendatava kõrgvooreaktori täiendava teadusprogrammi (aastateks 2012–2015) vastuvõtmise kohta

20.11.2012   
            
            
               ET
            
            
               Euroopa Liidu Teataja
            
            
               L 321/59
            
         NÕUKOGU OTSUS,
   13. november 2012,
   Teadusuuringute Ühiskeskuse poolt Euroopa Aatomienergiaühenduse jaoks rakendatava kõrgvooreaktori täiendava teadusprogrammi (aastateks 2012–2015) vastuvõtmise kohta
   (2012/709/Euratom)
   EUROOPA LIIDU NÕUKOGU,
   võttes arvesse Euroopa Aatomienergiaühenduse asutamislepingut, eriti selle artiklit 7,
   võttes arvesse Euroopa komisjoni ettepanekut,
   pärast konsulteerimist teadus- ja tehnikakomiteega (1)
   
   ning arvestades järgmist:
   
               (1)
            
            
               Euroopa teadusruumi raames on Petteni kõrgvooreaktor praegu ja edaspidi oluline ühenduse käsutuses olev vahend, millega on võimalik aidata kaasa materjaliteaduste arendamisele ja katsetamisele, tuumameditsiinile ning tuumaenergeetika reaktorite ohutusuuringutele.
            
         
               (2)
            
            
               Kõrgvooreaktori käitamist on toetatud mitme täiendava teadusprogrammiga, millest viimane, nõukogu 25. mai 2009. aasta otsus 2009/410/Euratom (Teadusuuringute Ühiskeskuse poolt Euroopa Aatomienergiaühenduse jaoks rakendatava täiendava teadusprogrammi vastuvõtmise kohta), (2) kaotas kehtivuse 31. detsembril 2011. Täiendavate teadusprogrammide vahelise järjepidevuse ning aastateks 2012–2015 ette nähtud kõrgvooreaktoreid käsitleva täiendava teadusprogrammi tõrgeteta toimimise tagamiseks tuleks käesolevat otsust kohaldada alates 1. jaanuarist 2012.
            
         
               (3)
            
            
               Võttes arvesse vajadust kõrgvooreaktori kui ühenduse teadusuuringute taristu asendamatu osa järele sellistes valdkondades nagu tuumareaktorite ohutuse suurendamine, tervis, sealhulgas meditsiiniliste isotoopide väljatöötamine meditsiinialaste teadusküsimuste lahendamiseks, termotuumasüntees, alusuuringud ja koolitused ning jäätmekäitlus, sealhulgas võimalus uurida tuumkütuste ohutust Euroopa huvidele vastavates reaktorisüsteemides kasutamiseks, tuleks jätkata reaktori käitamist käesoleva täiendava teadusprogrammi alusel kuni 2015. aasta lõpuni.
            
         
               (4)
            
            
               Kuna Madalmaad, Prantsusmaa ja Belgia on eriliselt huvitatud reaktori käitamise jätkumisest, peaksid need liikmesriigid vastavalt oma avaldusele rahastama kõnealust programmi Euroopa Liidu eelarvesse sihtotstarbelise tuluna makstavate osamaksude kaudu,
            
         ON VASTU VÕTNUD KÄESOLEVA OTSUSE:
   Artikkel 1
   Võetakse vastu kõrgvooreaktori käitamist käsitlev täiendav teadusprogramm (edaspidi „programm”), mille eesmärgid on sätestatud I lisas ja mille kestus on neli aastat alates 1. jaanuarist 2012.
   Artikkel 2
   Programmi elluviimisega seotud kulud (hinnanguliselt 31 400 000 eurot) rahastatakse täielikult Madalmaade, Prantsusmaa ja Belgia makstavatest osamaksudest. Kõnealuse summa jaotus on toodud II lisas. Selliseid vahendeid käsitatakse sihtotstarbelise tuluna vastavalt nõukogu määruse (EÜ, Euratom) nr 1605/2002 (3) artikli 18 lõikele 2.
   Artikkel 3
   1.   Programmi juhtimise eest vastutab komisjon. Selleks kasutab ta Teadusuuringute Ühiskeskuse abi.
   2.   Teadusuuringute Ühiskeskuse juhatajate nõukogu teavitatakse programmi rakendamisest.
   Artikkel 4
   Komisjon esitab Euroopa Parlamendile ja nõukogule käesoleva otsuse rakendamise kohta vahearuande ja lõpparuande.
   Artikkel 5
   Käesolev otsus jõustub Euroopa Liidu Teatajas avaldamise päeval.
   Käesolevat otsust kohaldatakse alates 1. jaanuarist 2012.
   Artikkel 6
   Käesolev otsus on adresseeritud liikmesriikidele.
   
      Brüssel, 13. november 2012
      
         
            Nõukogu nimel
         
         
            eesistuja
         
         V. SHIARLY
      
   
   
      (1)  Teadus- ja tehnikakomitee 17. veebruari 2012. aasta koosoleku protokoll.
   
      (2)  ELT L 132, 29.5.2009, lk 13.
   
      (3)  EÜT L 248, 16.9.2002, lk 1.
   
      I LISA
      
         TEADUSLIKUD JA TEHNILISED EESMÄRGID
      
      Programmi põhieesmärgid on järgmised.
      
                  1.
               
               
                  Kõrgvooreaktori ohutu ja usaldusväärne käitamine, et tagada neutronivoo kättesaadavus katse-eesmärkidel.
               
            
                  2.
               
               
                  Kõrgvooreaktori tõhusa kasutamise võimaldamine teadusasutustele, kes tegelevad paljude eri valdkondadega: tuumareaktorite ohutuse suurendamine, tervis, sealhulgas meditsiiniliste isotoopide väljatöötamine, termotuumasüntees, alusuuringud ja koolitused ning jäätmekäitlus, sealhulgas võimalus uurida tuumkütuste kasutamise ohutust Euroopa huvidele vastavates reaktorisüsteemides.
               
            
   
      II LISA
      
         OSAMAKSUDE JAOTUS
      
      Programmi jaoks vajalikud osamaksud tasuvad Madalmaad, Prantsusmaa ja Belgia.
      Osamaksud jaotuvad järgmiselt:
      
                   
               
               
                  Madalmaad: 29 000 000 eurot;
               
            
                   
               
               
                  Prantsusmaa: 1 200 000 eurot;
               
            
                   
               
               
                  Belgia: 1 200 000 eurot;
               
            
                   
               
               
                  Kokku: 31 400 000 eurot.
               
            Osamaksud tasutakse Euroopa Liidu üldeelarvesse ning assigneeritakse käesolevale programmile.
      Kõnealused osamaksud on kindlaks määratud ega kuulu seoses käitamise, hoolduse ega dekomisjoneerimise kulude muutumisega ülevaatamisele.